இரசினிகாந்து_திரை_வரலாறு
ஆகஸ்ட் 1975 ஆம் ஆண்டு, இயக்குனர் கே.பாலசந்தரின் அபூர்வ ராகங்கள் என்ற திரைப்படத்தில் ஒரு சிறிய, ஆனால் குறிப்பிடத்தக்க கதாபாத்திரத்தின் மூலம் ரஜினிகாந்த் தமிழ் திரையுலகில் நடிகராக அறிமுகமானார்.அதே ஆண்டு (1976) கே.பாலசந்தர் இயக்கிய  மூன்று முடிச்சு  திரைப்படம் திருப்புமுனையாக அமைந்தது. இதன்பிறகு அவரது நடை மற்றும் உடல்மொழியின் தனித்துவத்துவத்தின் மூலம் பார்வையாளர்களின் அங்கீகாரத்தைப் பெற்றார். 1976 ல் கே.பாலசந்தரின் இயக்கத்தில் வெளியான அந்துலேனி கதா என்ற தெலுங்கு திரைப்படத்தின் மூலம் தெலுங்கு திரையுலகில் அறிமுகமானார். 1977 இல், அவர் 15 படங்களில் நடித்தார், அவற்றில் அவர்கள், பதினாறு வயதினிலே , ஆடு புலி ஆட்டம் மற்றும் காயத்திரி உள்ளிட்ட பெரும்பாலான படங்களில் எதிர்மறையான கதாபாத்திரங்களில் நடித்தார். 1977 ல் இயக்குனர் தேவராஜ் மோகன் இயக்கத்தில் வெளியான கவிக்குயில் என்ற தமிழ் திரைபடத்திலும், அதே ஆண்டு (1977) இயக்குனர் கே. எஸ். ஆர். தாஸ் இயக்கத்தில் வெளியான சகோதர சவால் என்ற கன்னடத் திரைப்படத்திலும்,மற்றும் தெலுங்கு திரைப்படமான சிலகம்மா செப்பின்தி ஆகிய திரைபடங்களில் தொடர்ந்து கதாநாயகனாக நடிக்கத் தொடங்கினார். இயக்குனர் எஸ். பி. முத்துராமன் இயக்கத்தில் 1977 ல் வெளியான புவனா ஒரு கேள்விக்குறி என்ற திரைப்படத்தில் தோல்வியுற்ற காதலனாக நடித்த அவரது கதாபாத்திரம் அவருக்கு பாராட்டைப் பெற்றுத்தந்தது. 1978 இல், எம். பாஸ்கர் இயக்கத்தில் வெளியான பைரவி என்ற தமிழ்த் திரைப்படத்தில் அவர் முக்கிய கதாபாத்திரத்தில் நடித்தார். அதே ஆண்டில், அவர் இயக்குனர் மகேந்திரன் இயக்கி வெளியான  முள்ளும் மலரும் மற்றும் இயக்குனர் சி. ருத்ரைய்யா இயக்கத்தில் வெளிவந்த அவள் அப்படித்தான் ஆகிய படங்களில் நடித்ததற்காக பாராட்டுகளைப் பெற்றார். முள்ளும் மலரும் திரைப்படத்தில் நடித்தற்காக 1978-1979 ஆண்டுக்கான சிறந்த நடிகருக்கான தமிழ்நாடு மாநில திரைப்பட விருது சிறப்புப் பரிசைப் பெற்றார். ஆயிரத்தொரு இரவுகளில் என்ற கதை தொகுப்பில் உள்ள ஒரு கதையின் தழுவல் மற்றும் கற்பனை கதையான அல்லாவுதீனும் அல்புத விளக்கும் (1979) என்ற மலையாள திரைப்படத்தின் மூலம் இயக்குனர் ஐ.வி.சசியினால் மலையாளத் திரையுலகில் அறிமுகமானார். இயக்குனர் சந்திரா பரோத் இயக்கி 1978 ல் வெளியான டான் என்ற இந்தி திரைப்படமானது, இயக்குனர் ஆர்.கிருஷ்ணமூர்த்தியின் மறுவுருவாக்கத்தில் 1980 ல் வெளியான பில்லா என்ற தமிழ் திரைப்படத்தில் இரட்டை வேடங்களில் நடித்தார். இத்திரைப்படம் அவருக்கு மிகப்பெரிய வணிகரீதியான வெற்றியாக அமைந்தது மற்றும் சிறந்த கதாநாயகன் என்ற உயரத்தை தந்தது. 1979 ல் இயக்குனர் ஹ்ரிஷிகேஷ் முகர்ஜி இயக்கத்தில் வெளியான கோல் மால் என்ற இந்தி திரைப்படத்தை, இயக்குனர் கே.பாலசந்தர் மறுவுருவாக்கம் செய்து 1981 ல் வெளியான தில்லு முல்லு ரஜினிகாந்தின் முதல் முழுநீள நகைச்சுவை திரைப்படமாகும். இயக்குனர் ஏ. ஜெகந்நாதன் இயக்கத்தில் 1982 ஆம் ஆண்டு வெளிவந்த மூன்று முகம் என்ற தமிழ்த் திரைப்படத்தில் அவர் மூன்று வேடங்களில் நடித்தார், அது அவருக்கு தமிழ்நாடு மாநில திரைப்பட விருது வழங்கும் விழாவில் சிறப்புப் பரிசைப் பெற்றுத்தந்தது. 1983 ஆம் ஆண்டில் இயக்குனர்''டி. ராமாராவின் அந்தா கானூன்'' என்ற திரைப்படத்தின் மூலம் இந்தி திரையுலகில் அறிமுகமானார். அந்த ஆண்டு அதிக வசூல் செய்த பாலிவுட் படங்களில் இதுவும் ஒன்றாக இருந்தது. 1984 ல் இயக்குனர் எஸ். பி. முத்துராமனின் இயக்கத்தில் வெளியான நல்லவனுக்கு நல்லவன் திரைப்படம் அந்த ஆண்டின் சிறந்த தமிழ் நடிகருக்கான பிலிம்பேர் விருதை பெற்றார். 1985 ஆம் ஆண்டு கவிதாலயாவின் தயாரிப்பில், இயக்குனர் எஸ். பி. முத்துராமனின் இயக்கத்தில் வெளியான ஸ்ரீ ராகவேந்திரர் திரைப்படத்தில் இந்து துறவி ஸ்ரீராகவேந்திர சுவாமியாக சித்தரிப்பை ஏற்றார். இது அவரது 100வது படமாகும்.இத்திரைப்படம் குறைந்த வருவாயையே கொடுத்தது. 1980 களின் பிற்பகுதியில், படிக்காதவன் (1985), மிஸ்டர் பாரத் (1986), பகவான் தாதா (1986), வேலைக்காரன் (1987), குரு சிஷ்யன் (1988) மற்றும் தர்மத்தின் தலைவன் (1988) உட்பட, தமிழ் மற்றும் இந்தியில் பல படங்களில் நடித்தார். இந்த நேரத்தில், அவர் அமெரிக்க மர்ம சாகசத் திரைப்படமான ப்ளட்ஸ்டோனில் (1988) துணைக் கதாபாத்திரத்தில் அறிமுகமானார். இத்திரைப்படம் அதிக வருவாயை ஈட்டவில்லை. 1989 ல் இயக்குனர் ஆர். சுந்தர்ராஜன் இயக்கத்தில் வெளியான ராஜாதி ராஜா திரைப்படமானது வணிக ரீதியில் பெரிய வெற்றியை தந்தது. இந்த திரைப்படமானது அதிரடி மற்றும் நகைச்சுவை கலந்ததாக இருந்தது. இத்திரைப்படத்தில் அவர் இரட்டை வேடத்தில் நடித்தார். 1991 இல் ரஜினிகாந்த் இந்தி திரைப்படங்களில் தொடர்ந்து நடித்தார், ஹம், கூன் கா கர்ஜ் மற்றும் பூல் பனே அங்காரே போன்ற திரைப்படங்களில் துணை வேடங்களில் நடித்தார். அதே ஆண்டு (1991) இந்திய இதிகாசமான மகாபாரதத்தை அடிப்படையாகக் கொண்ட மணிரத்னத்தின் தமிழ்த் திரைப்படமான தளபதி அவருக்கு பாராட்டுகளைப் பெற்றுத்தந்தது. 1992 ல் சுரேஷ் கிருஷ்ணாவின் இயக்கத்தில் வெளியான அண்ணாமலை, அதே ஆண்டு (1992)பி.வாசுவின் இயக்கத்தில் வெளியான  மன்னன் மற்றும் 1993 ல் வெளியான உழைப்பாளி ஆகியவை தமிழில் அவருக்கு வெற்றிப்படங்களாக அமைந்தன. 1993 ல் வள்ளி என்ற திரைப்படத்தின் மூலம் திரைக்கதை எழுத்தாளராக அறிமுகமானார். 1995 ல் இயக்குனர் சுரேஷ் கிருஷ்ணா இயக்கத்தில் வெளியான பாட்ஷா, அதில் அவர் ஒரு குற்றச்செயல் செய்யும் தலைவனாக நடித்தார். இது அவரது திரைத்துறை வாழ்க்கையில் ஒரு பெரிய வணிக வெற்றியாக அமைந்தது. அந்த ஆண்டின் பிற்பகுதியில் அவர் இயக்குனர் கே. எஸ். ரவிக்குமாரின் இயக்கத்தில் வெளியான முத்து திரைப்படத்தில் நடித்தார். அது ஜப்பானிய மொழியில் மொழிமாற்றம் செய்யப்பட்டது. ஜப்பானில், 1998 ஆம் ஆண்டில் இப்படம் 1.6 மில்லியன் அமெரிக்க டாலர்களை வசூலித்து சாதனை படைத்தது மற்றும் ஜப்பானில் ரஜினிகாந்திற்கு ரசிகர் பட்டாளத்தை உருவாக்குவதில் பெரும் பங்கு வகித்தது. 1999 ல் வெளியான படையப்பா திரைப்படமானது, இயக்குனர் கே.எஸ்.ரவிக்குமாருடன் அவர் இணைந்து செய்த இரண்டாவது படம் ஆகும், இத்திரைப்படமானது அதிக வசூல் செய்த தமிழ்த் திரைப்படமாக மாறியது. 2002 இல் ரஜினிகாந்த் தயாரித்து, எழுதி, நடித்த பாபா திரைப்படம் வெளியானது. இத்திரைப்படம் சந்தையில் எதிர்பார்த்த அளவு வருவாயை ஈட்டவில்லை. விநியோகஸ்தர்களுக்கு பெரும் வருவாய் இழப்பு ஏற்பட்டது. இத்திரைப்படத்தை வாங்கியவர்கள் அடைந்த இழப்பை சரி செய்யும் விதமாக நஷ்டஈடு தொகையை திருப்பித் தந்தார் ரஜினிகாந்த்.